Az egyes veszélyes anyagok elektromos és elektronikus berendezésekben való alkalmazásának korlátozásáról szóló 2011/65/EU irányelv több új alkalmazásra vezetett be korlátozást, amelyek fokozatosan lépnek hatályba. Tilalmat rendelt el többek között az ólomnak, a higanynak, a kadmiumnak, a hat vegyértékű krómnak, a polibrómozott bifenileknek (PBB) és a polibrómozott difenil-étereknek (PBDE) az Unió piacán forgalomba hozott elektromos és elektronikus berendezésekben való alkalmazására. Az irányelv előírta, hogy a Bizottság 2014. július 22. előtt vizsgálja felül és értékelje a felvételre jelölt veszélyes anyagok emberi egészségre és a környezetre nézve veszélyt jelentő kockázatait és szükség esetén és módosítsa a korlátozott anyagok II. mellékletben szereplő jegyzékét.

Az értékelés eredményeként négy új anyag (a bisz(2- etilhexil)-ftalát (DEHP), a benzil-butil-ftalát (BBP), a dibutil-ftalát (DBP) és a diizobutil–ftalát (DIBP) került felvételre a korlátozott anyagok listájára. Ezzel jelentős mértékben csökkennek az emberi egészségre és a környezetre gyakorolt káros hatások, különösen a hulladékfeldolgozás során, illetve javulnak a hulladékká vált termékek újrahasznosítási lehetőségei.

Egyes orvostechnikai eszközök (mágneses rezonanciás képalkotó berendezések, komputertomográf készülékek, in vitro diagnosztikai eszközök, betegfigyelő eszközök) és az elektronmikroszkópok egyes alkatrészei kis mennyiségben ólmot, kadmiumot, hat vegyértékű krómot és/vagy PBDE-t tartalmaznak. Ezen eszközök felújítása során - mivel az EU irányelv előírásai miatt az újrafelhasználható cserealkatrészek nagyon korlátozottan állnak rendelkezésre, és az új alkatrészekkel történő helyettesítés több káros környezeti, egészségügyi és a fogyasztók biztonságát érintő hatással jár - az alkatrészek felújítása javasolt.

A jelen kormányrendelet módosítás a fenti irányelv módosításokat ülteti át a magyar jogrendbe.